A BIZOTTSÁG 39/2006/EK RENDELETE
(2006. január 12.)
az 1282/2001 rendelettől a 2005/2006-os borászati évre vonatkozó szüreti és termelési jelentés benyújtási határideje tekintetében való eltérésről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a borpiac közös szervezéséről szóló, 1999. május 17-i 1493/1999/EK tanácsi rendeletre (1) és különösen annak 73. cikkére,
mivel:
(1)
Az 1282/2001/EK bizottsági rendelet (2) 11. cikkének (1) bekezdése előírja, hogy a termelőknek legkésőbb december 10-ig be kell nyújtaniuk a szüreti és termelési jelentést a közösségi bortermelés megfelelő időben való felmérése érdekében.
(2)
Az egyik tagállamban a jelentés benyújtására szolgáló eljárást nemrég számítógépesítették. A termelők többségének a jelentést a mezőgazdasági termelők helyi tanácsadó központjaihoz kell benyújtania. Mivel ezzel egyidejűleg e központok foglalkoznak a jelentések elektronikus kezelésével, a területi nyilvántartások aktualizálásával és az első évre vonatkozó egységes támogatási rendszerrel is, nem lehetséges minden termelő jelentését feldolgozni a határidő előtt.
(3)
E helyzet - amely nem tartozik a termelők felelősségi körébe - orvoslására és a termelők jogtalan megbüntetésének elkerülése érdekében helyénvaló számukra további határidőt megállapítani a szüreti és a termelési jelentés benyújtására vonatkozóan.
(4)
Az e rendeletben előírt intézkedések összhangban vannak a Borpiaci Irányítóbizottság véleményével,
ELFOGADTA EZT A RENDELETET:
1. cikk
Az 1282/2001/EK rendelet 11. cikkének (1) bekezdésétől eltérve, a 2005/2006-os borászati év vonatkozásában az említett rendelet 2. és 4. cikkében meghatározott nyilatkozatokat 2006. január 25-ig lehet benyújtani.
2. cikk
Ez a rendelet az Európai Unió Hivatalos Lapjában való kihirdetése napján lép hatályba.
Ezt a rendeletet 2005. december 10-től kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. január 12-én.